Jakob Ingebrigtsen

Jakob Ingebrigtsen (sündinud 19. septembril 2000 Sandnesis) on norra jooksja, olümpiavõitja ja maailmameister.

Ingebrigtsen jõudis Euroopa keskmaajooksu paremikku 16-aastaselt. 2017. aastal sai temast Eugene'i Teemantliiga etapil noorim jooksja, kes on läbinud miilijooksu alla 4 minuti. Juulis püstitas ta juunioride Euroopa rekordi 3000 meetri takistusjooksus 8.26,81. 2017. aasta juunioride Euroopa meistrivõistlustel võitis ta kuldmedali 5000 meetri jooksus ja 3000 meetri takistusjooksus.

2018. aastal võitis ta Euroopa meistrivõistlustel Berliinis kuldmedali 1500 meetri ja 5000 meetri jooksus. Juunioride maailmameistrivõistlustel Tamperes võitis ta hõbemedali 1500 meetri jooksus ja pronksmedali 5000 meetri jooksus.

2019. aastal tuli Ingebrigtsen Glasgow's Euroopa sisemeistriks 3000 meetri jooksus ning võitis 1500 meetri jooksus Marcin Lewandowski järel hõbeda. Suvel uuendas ta juunioride Euroopa rekordeid 1500 ja 5000 meetri jooksus. Sügisestel maailmameistrivõistlustel Dohas oli ta 1500 meetri jooksus neljas ja 5000 meetri jooksus viies. Oktoobris aitas ta Ineos 1:59 Challenge'il tempomeistrina kaasa Eliud Kipchoge alla kahe tunni maratonijooksule.

2021. aastal võitis Ingebrigtsen Torunis Euroopa sisemeistrivõistlustel kullad 1500 meetri jooksus ja 3000 meetri jooksus. Juunis ületas ta Firenze Teemantliiga etapil Mohammed Mourhitile kuulunud 5000 meetri jooksu Euroopa rekordi ajaga 12.48,45. Olümpiamängudel Tokyos keskendus ta 1500 meetri jooksule ning tuli olümpiarekordi ning Euroopa rekordi 3.28,32-ga Timothy Cheruiyoti ning Josh Kerri ees olümpiavõitjaks. 

2022. aasta sisehooajal püstitas Ingebrigtsen 1500 meetri jooksu sisemaailmarekordi 3.30,60. Sisemaailmameistrivõistlustel Belgradis oli ta samal distantsil etiooplase Samuel Tefera järel teine. Maailmameistrivõistlustel võitis ta 1500 meetri jooksus briti Jake Wightmani järel hõbeda. 5000 meetri jooksus tuli ta Jacob Kropi ja Oscar Chelimo ees maailmameistriks. 2022. aasta Euroopa meistrivõistlustel Münchenis kaitses ta nii 1500 kui ka 5000 meetri jooksus tiitlit, püstitades 1500 meetri jooksus ka võistluste rekordi 3.32,76.

2023. aasta Euroopa sisemeistrivõistlustel Istanbulis võitis Ingebrigtsen 1500 meetri jooksus kuldmedali võistluste rekordiga 3.33,95. 3000 meetri jooksus tuli ta Euroopa meistriks Norra rekordiga 7.40,32. 2023. aasta maailmameistrivõistlustel Budapestis tuli ta 5000 meetri jooksus taas maailmameistriks ning 1500 meetri jooksus oli taas teine, kaotades finišisirgel briti jooksjale Josh Kerrile.

2024. aasta Euroopa meistrivõistlustel Roomas võitis Ingebrigtsen kolmandat korda kuldmedali nii 1500 kui ka 5000 meetri jooksus. 1500 meetri jooksus parandas ta ka enda Euroopa meistrivõistluste rekordit, joostes finaalis 3.31,95. 2024. aasta suveolümpiamängudel Pariisis tuli ta 5000 meetri jooksus Ronald Kwemoi ja Grant Fisheri ees olümpiavõitjaks ajaga 13.15,13. 1500 meetri jooksu finaalis juhtis ta võistlust stardist kuni lõpusirgeni, kuid jäi lõpuks ajaga 3.28,24 neljandaks. Olümpiale järgnenud Teemantliiga etapil Chorzówis püstitas ta 3000 meetri jooksus maailmarekordi 7.17,55, ületades 1996. aastast Daniel Komenile kuulunud varasema rekordi enam kui kolme sekundiga.

2025. aasta Euroopa sisemeistrivõistlustel Apeldoornis tuli ta 1500 meetri jooksus kolmandat ja 3000 meetri jooksus neljandat korda järjest Euroopa sisemeistriks. Sama aasta sisemaailmameistrivõistlstel Nanjingis võitis ta samuti mõlemal distantsil kuldmedali.

Ta on võitnud erinevatel distantsidel neli korda Teemantliiga.

Ingebrigtsen on Daniel Komeni järel teine sportlane, kes jooksnud 1500 meetrit alla 3.30, 3000 meetrit alla 7.30 ja 5000 meetrit alla 12.50.

2018. aastal valiti ta Norra aasta sportlaseks.

Isiklikud rekordid
Väljas
 Ala  Tulemus  Aeg  Koht 400 m jooks  51,03  1. september 2017   Bergen 800 m jooks  1.46,44  30. juuni 2020   Oslo 1500 m jooks  3.26,73 ER  12. juuli 2024   Monaco miilijooks  3.43,73 ER  16. september 2023   Eugene 2000 m jooks  4.43,13 MR   8. september 2023   Brüssel 3000 m jooks  7.17,55 MR   25. august 2024   Chorzów kahe miili jooks  7.54,10 MR  9. juuni 2023   Pariis 5000 m jooks  12.48,45 ER  10. juuni 2021   Firenze 3000 m takistusjooks  8.26,81  8. juuli 2017   Kortrijk
Sees
 Ala  Tulemus  Aeg  Koht 800 m jooks  1.52,01  4. veebruar 2018   Bærumi vald 1500 m jooks  3.29,63 MR  13. veebruar 2025   Liévin Miilijooks  3.45,14 MR  13. veebruar 2025   Liévin 3000 m jooks  7.40,32 NR   5. märts 2023   İstanbul
Allikas: Rahvusvaheline kergejõustikuliit

 Isiklikku 

Jakob Ingebrigtseni treener oli kuni 2022. a tema isa Gjert Ingebrigtsen. Jakobi vanemad vennad Henrik ja Filip on samuti jooksjad. 2016. aastast osalevad nad NRK tõsielusarjas "Team Ingebrigtsen".

 Viited 

 Välislingid 



Kategooria:Norra jooksjad
Kategooria:Keskmaajooksjad
Kategooria:Sündinud 2000